Χέρμαν Φρανκ Μάγερ

Ο Χέρμαν Φρανκ Μάγερ (Hermann Frank Meyer, 26 Σεπτεμβρίου 1940 - 12 Απριλίου 2009) ήταν Γερμανός συγγραφέας και ερευνητής που ασχολήθηκε με την περίοδο της γερμανικής κατοχής στην Ελλάδα.

Βιογραφικό
Γεννήθηκε το 1940 στο Αννόβερο και σπούδασε οικονομικά στη Γερμανία, το Παρίσι και τις ΗΠΑ. Κατόπιν, από το 1966 εγκαταστάθηκε στις Βρυξέλλες όπου δραστηριοποιήθηκε στην αυτοκινητοβιομηχανία.

Ασχολήθηκε με τον κλασικό αθλητισμό, έτρεχε μαραθώνιο δρόμο και ήταν διακεκριμένος στο τρίαθλο, όπου σε διεθνείς αγώνες κατέλαβε την 4η θἐση. Επίσης ήταν δεινός ιστιοπλόος: Διέσχισε τις θάλασσες περιφερειακά στην Ευρώπη από τη Νορβηγία μέχρι τη Μέση Ανατολή. Στον επαγγελματικό τομέα ήταν εμπορευόμενος, αλλά στα μέσα του 1990 αφιέρωσε όλο του τον χρόνο στην ιστορική έρευνα.

Η ενασχόλησή του με την ιστορία ξεκίνησε το 1963, αρχικά ως αναζήτηση της πορείας του πατέρα του, δημοδιδασκάλου και επιστρατευμένου εφέδρου αξιωματικού της επιμελητείας των στρατιωτικών σιδηροδρόμων της ναζιστικής Βέρμαχτ (γερμανικός τίτλος Oberzahlmeister), που ήρθε στην Ελλάδα με ειδικό σιδηροδρομικό συρμό για τη συντήρηση του σιδηροδρομικού δικτύου, ενώ τον Νοέμβριο του 1942 διατάχθηκε να επισκευάσει τη γέφυρα του Γοργοποτάμου, μετά την ανατίναξή της.

Ο πατέρας του συνελήφθη αιχμάλωτος από τον ΕΛΑΣ. Μετά από δίκη που έγινε σε «ακτίφ» παρουσία Βρετανών αξιωματούχων, στο χωριό Κολοκυθιά της ορεινής Σπερχειάδας, εκτελέστηκε την 9η Απριλίου 1943 μαζί με 30 ακόμη Γερμανούς στρατιώτες και μια γυναίκα διερμηνέα, την Αυστριακή Τρουθ Ράνβαϊν, στο νεκροταφείο της Κολοκυθιάς.

Ο Μάγερ ανακηρύχθηκε επίτιμος πολίτης της κοινότητας Κομμένου από το 2002, ενώ το 2005 του απονεμήθηκε ο Τιμητικός Σταυρός της Γερμανικής Ομοσπονδίας με πρωτοβουλία του Γιοχάννες Ράου, τότε προέδρου της Γερμανίας. 

Στις 12 Απριλίου 2009 ο Χέρμαν Μάγερ έπεσε θύμα τροχαίου δυστυχήματος (ποδηλατούσε για προπόνηση στο τρίαθλο) στην πόλη Βισελχέβεντε, αρκετά κοντά στο Ντόρφμαρκ του Μπαντ Φάλλινγκμποστελ (Κάτω Σαξονία), όπου ήταν το πατρικό του σπίτι.

Ιστορικό έργο 
Καρπός της έρευνάς του, που κράτησε 25 χρόνια, αποτέλεσε το πρώτο του βιβλίο, Η Αναζήτηση. Ανθρώπινα πεπρωμένα στον ελληνικό απελευθερωτικό αγώνα 1941-1944. Ο Μάγερ συνέχισε να ασχολείται με τη συγκεκριμένη χρονική περίοδο, εστιάζοντας ιδιαίτερα στη μελέτη του δράματος στη σφαγή του Κομμένου στις 16 Αυγούστου 1943. Μετά μελέτησε τη διαδρομή μιας μεραρχίας της Βέρμαχτ, η οποία από τη Βιέννη κατάληξε στην Πελοπόννησο και ήταν οι άνδρες της που διέπραξαν τη  σφαγή στα Καλάβρυτα.

Στη συνέχεια μελέτησε την αιματοβαμμένη πορεία μιας άλλης μεραρχίας της Βέρμαχτ, της 1ης Μεραρχίας Ορεινών Καταδρομέων, γνωστής με το όνομα του αλπικού λουλουδιού εντελβάις, η οποία το καλοκαίρι του 1943 αιματοκύλισε την Ήπειρο και Βόρειο Ήπειρο. Στην Κεφαλονιά, οι άνδρες της μεραρχίας αυτής εκτέλεσαν με συνοπτικές διαδικασίες μερικές χιλιάδες Ιταλούς αξιωματικούς και στρατιώτες, συμβάν γνωστό ως η σφαγή της μεραρχίας Άκουι. Η έρευνά του βασιζόταν τόσο στην αναψηλάφηση τεκμηρίων από τα γερμανικά και άλλα αρχεία, όσο και στην περιήγηση στους τόπους, όπου συνέβησαν τα γεγονότα και στις συνεντεύξεις από αυτόπτες μάρτυρες και πρωταγωνιστές στην Ελλάδα αλλά και σε άλλα μέρη του κόσμου. Για το βιβλίο του για τη δράση της 1ης ορεινής μεραρχίας «Εντελβάις», επισκέφθηκε περισσότερα από 200 χωριά της Ηπείρου και της Βορείου Ηπείρου. Πέραν των δεκάδων σφαγών που περιγράφει, αναφέρεται επιπλέον στις στρατιωτικές συνεννοήσεις του ΕΔΕΣ με τον Γερμανικό στρατό κατοχής.

Το βιβλίο Blutiges Edelweiss (Αιματοβαμμένο Έντελβαϊς) κυκλοφόρησε στη γερμανική έκδοση το 2008 και είχε ως αποτέλεσμα οι εισαγγελείς στη Γερμανία να ανασύρουν σκονισμένους φακέλους ανακρίσεων από τα αρχεία και να καλέσουν σε ανάκριση πάλι, άτομα που είχαν συμμετάσχει στις εγκληματικές πράξεις των ομάδων της Βέρμαχτ στην Ελλάδα.

Εργογραφία

Βιβλία
Η αναζήτηση. Ανθρώπινα πεπρωμένα στον ελληνικό εθνικοαπελευθερωτικό αγώνα 1941-1944 (Vermißt in Griechenland. Schicksale im griechischen Freiheitskampf 1941-1944, 1992, ελληνική έκδοση Καλέντης 1995 ISBN 960-219-057-4
Η Φρίκη του Κομμένου (Kommeno: erzählende Rekonstruktion eines Wehrmachtsverbrechens in Griechenland), ελληνική έκδοση Καλέντης 1998, ISBN 960-219-089-2
Από τη Βιέννη στα Καλάβρυτα. Τα αιματηρά ίχνη της 117ης Μεραρχίας Καταδρομών στη Σερβία και την Ελλάδα (Von Wien nach Kalavryta: die blutige Spur der 117. Jäger-Division durch Serbien und Griechenland) 2002, ελληνική έκδοση Βιβλιοπωλείον της Εστίας 2004 ISBN 960-05-1112-8
Αιματοβαμμένο Έντελβαϊς. Η 1η Ορεινή Μεραρχία, το 22ο Σώμα Στρατού και η εγκληματική δράση τους στην Ελλάδα, 1943-1944 (2 τόμοι) (Blutiges Edelweiß. Die 1. Gebirgs-Division im Zweiten Weltkrieg), ελληνική έκδοση Βιβλιοπωλείον της Εστίας, Αθήνα 2009. ISBN 978-960-05-1423-0 (τόμος Α) και ISBN 978-960-05-1425-4 (τόμος Β)

Άρθρα 
 «Η καταστροφή της γέφυρας του Ασωπού», Στρατιωτική Ιστορία, τεύχος 30 Φεβρουάριος 1999.
 «Τα απομνημονεύματα του Χανς Βέντε», Thetis, Mannheim articles on classical archaeology and history of Greece and Cyprus 5/6, Mannheim 1999.
 «Μουσιωτίτσα - Κομμένο - Λιγγιάδες», Orte des Grauens. Verbrechen im Zweiten Weltkrieg, Gerd R. Ueberschär (επιμ.), Darmstadt: Primus-Verlag, 2003.

Παραπομπές

Πηγές
Δεν ζει πια ο ιστορικός συγγραφέας Χ.Φ. Μάγερ, Εξπρές  16 Απριλίου 2009
Θύμα τροχαίου ο Γερμανός συγγραφέας Χέρμαν Μάγερ, Ηλίας Μαγκλίνης, Καθημερινή 16 Απριλίου 2009.
Έφυγε από τη ζωή ο Χέρμαν Φρανκ Μάγερ, Αλέκος Ράπτης, Ηπειρωτικός Αγών, 15 Απριλίου 2009.
Ο γιος του ναζιστή που φώτισε τις σφαγές αμάχων (νεκρολογία), Ελευθεροτυπία, 16-4-2009.

Εξωτερικοί σύνδεσμοι
 Προσωπικός ιστότοπος

Γερμανοί συγγραφείς
Γερμανοί ιστορικοί